Íslenska karlalandsliðið í körfubolta tapaði fyrir Ítölum í gærkvöld þegar liðin mættust öðru sinni í undankeppni HM 2023.
Íslenska liðið spilaði frábærlega síðastliðinn fimmtudag og unnu þann leik með tveimur stigum eftir tvær framlengingar. Ítalir áttu því harma að hefna. Ísland var einu stigi yfir eftir fyrsta leikhluta en í hálfleik voru Ítalir komnir með 8 stiga forystu, 53-45. Fyrir lokaleikhlutann munaði 12 stigum á liðunum og Ítalir náðu mest 16 stiga forskoti áður en Ísland minnkaði muninn niður í 8 stig og lokatölur 95-87. Bæði lið hafa nú unnið tvo leiki og tapað tveimur í riðlinum, Ítalir eru í 2. sæti en Ísland í þriðja. Þrjú efstu lið riðilsins fara áfram á næsta stig undankeppninnar. Jón Axel Guðmundsson skoraði 16 stig í leiknum og var nokkuð ánægður með leik liðsins í gær.
Sagði Jón Axel Guðmundsson. Næstu leikir Íslands í keppninni eru í júlí en þá mun liðið mæta Hollandi og hugsanlega Rússum hér heima. Framhald Rússa í keppninni er enn óljóst en hollenska landsliðið neitaði að spila leik sinn við Rússa sem átti að fara fram í gær.
Leikið var í úrvalsdeild karla í handbolta í gær. Haukar tylltu sér á toppinn með stórsigri á Gróttu, Valur vann KA sömuleiðis stórt og er tveimur stigum frá toppsætinu. Afturelding marði svo sigur á HK, 26-25, og Selfyssingar höfðu betur gegn Stjörnunni, 27-26. Í úrvalsdeild kvenna í körfubolta er spennan orðin mikil á toppnum eftir leiki gærkvöldsins. Haukar unnu Njarðvík, Valskonur burstuðu Grindavík og Fjölnir vann Breiðablik. Það þýðir að Njarðvík, Valur og Fjölnir eru öll með 26 stig á toppi deildarinnar og Haukar eru í fjórða sæti með 24 stig.
